26.11.2009 18:48   Kabinet andis majandus- ja kommunikatsiooniminister Juhan Partsile ülesandeks töötada välja ettepanekud ja teha ettevalmistused Eesti Energia aktsiate esmase avaliku pakkumise ja sellele järgneva aktsiate noteerimise korraldamiseks börsil ning tuua vastavad ettepanekud valitsuskabineti nõupidamisele tuleva aasta mai teisel poolel.    Lisaks peab Parts analüüsima võimalusi ja töötama välja ettepanekud Eesti Energia jaeklientide ja kontserni töötajate aktsiate omandamiseks soodustingimustel.    Samuti andis kabinet  rahandusminister Jürgen Ligile ülesandeks töötada välja ettepanekud Eesti Energia riigipoolse omakapitali suurendamise võimalustest. Ka rahandusministeerium peab esitama oma ettepanekud tuleva aasta mai teisel poolel.    Täiendava omakapitali kaasamise peamine vajadus tuleneb Eesti Energia investeerimisprogrammist, millega investeeritakse järgmise 5 aasta jooksul 2,3 miljardit eurot Eesti energiasektorisse. See loob otseselt ligikaudu 3000 uut töökohta. Otsestele töökohtadele lisandub umbes 1500 kaasnevat  töökohta. Eesti riigile makstakse makse 190 miljonit eurot ning kaupu ja teenuseid ostetakse Eestis orienteeruvalt 960 miljoni euro ulatuses.    Vastavalt Euroopa Liidu poolt pandud kohustusele peab Eesti sulgema 2016. aastaks keskkonnanõuetele mittevastavad katlad Narva Elektrijaamades. See tähendab, et Eestis tuleb sulgeda kuue aasta pärast ligi 70 protsenti praegustest tootmisvõimsustest. 2009. aastal riigikogu poolt vastuvõetud Eesti energiamajanduse arengukava ning elektrimajanduse  arengukava näevad ette Eestisse täiendavalt veel kuni 600 MW elektritootmisvõimsuse rajamise põlevkivil.